Diari Oficial de la Generalitat Valenciana


Sumari del DOGV 2613, del 26-10-1995 (1995/836546)

RESOLUCIÓ de 13 de juliol de 1995, del secretari general de la Conselleria de Cultura, Educació i Ciència, per la qual resol inscriure en el Registre de Fundacions Culturals de la Comunitat Valenciana la Fundació Valencianíssim, Espai Valencià.
----------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2613

Data del DOGV
:   26-10-1995

Secció del DOGV
:   ALTRES DISPOSICIONS

Número del document
:   1995/836546


Data del document
:   13-07-1995

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIó de 13 de juliol de 1995, del secretari general de la Conselleria de Cultura, Educació i Ciència, per la qual resol inscriure en el Registre de Fundacions Culturals de la Comunitat Valenciana la Fundació Valencianíssim, Espai Valencià.   
Vist l'expedient iniciat a instància del Sr. José Mª García Sánchez, com a mandatari verbal de la Fundació Valencianíssim, Espai Valencià, pel qual sol·licita la inscripció de la fundació, d'acord amb els següents:  
Fets  
Primer. El 29 de juliol de 1994 compareixen davant el Sr. Mariano Arias Llamas, notari de València, la Sra. Mª Asunción Ricart de la Torre, el Sr. José Daniel Martínez Ricart, la Sra. Sonia Martínez Ricart i el Sr. Pablo Martínez Ricart, i manifesten la seua voluntat de constituir en aquest acte la fundació denominada Fundació Valencianíssim, Espai Valencià, i s'atorga la corresponent escriptura pública amb el número 2.388 de protocol.  
Segon. Segons l'article 5 dels estatuts, són fins de la fundació l'estudi, la conservació, la promoció i la difusió de les activitats culturals valencianes, la investigació en aquest camp i la seua divulgació i difusió a través de publicacions, cursos, mostres, exposicions, conferències i, en general, qualsevol activitat relacionada amb l'art i la cultura valencians.  
Tercer. La dotació inicial de la fundació, segons consta en l'apartat III de la carta fundacional, està constituïda per la quantitat en metàl·lic de 2.000.000 PTA (dos milions de pessetes), aportades pels fundadors i ingressades a nom de la Fundació en la Societat Cooperativa de Crèdit ACOFAR, sucursal de València.  
Quart. Segons l'article 17 dels estatuts, els fundadors es reserven solidàriament durant la seua vida l'exercici de totes les competències assignades als òrgans de govern de la fundació.  
Cessant els fundadors en l'exercici de les facultats reservades en el paràgraf anterior, el govern de la fundació en el sentit més ampli correspon al patronat, constituït com a òrgan col·legiat. Es compondrà d'un mínim de tres membres i un màxim de sis, persones físiques o jurídiques.  
En la primera reunió que realitze el patronat, una vegada constituïda i inscrita la fundació, es determinarà el nombre exacte dels membres i els càrrecs que ocupen, i es comunicarà al protectorat, com també les ulteriors variacions d'aquest.  
El patronat designarà un secretari, que tindrà al seu càrrec la direcció dels treballs administratius de la fundació, custodiarà la seua documentació i estendrà acta de les sessions, que es transcriuran al llibre d'actes, després de l'aprovació i amb el vist-i-plau del president.  
El patronat podrà, si ho estima oportú, designar d'entre els seus membres un vicepresident i un tresorer, perquè exercesquen les funcions pròpies d'aquests càrrecs.  
Els càrrecs de patró són absolutament gratuïts.  
Fonaments jurídics  
Primer. La Constitució recull en el títol I, capítol II, secció II, article 34, el dret de fundació per a fins d'interès general.  
Segon. L'article 1 de la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General, estableix que són fundacions les organitzacions constituïdes sense finalitat de lucre que, per voluntat dels creadors, tenen afectat de forma duradora el seu patrimoni a la realització de fins d'interès general.  
Tercer. La carta fundacional i els estatuts que conté l'escriptura pública de 29 de juliol de 1994, amb número de protocol 2.388, compleixen els requisits bàsics dels articles 8 i 9 de la vigent Llei 30/94, de 24 de novembre, i les prescripcions de la resta de l'articulat, i per això la Fundació Valencianíssim, Espai Valencià pot ser reconeguda com a fundació, tenint en compte l'objecte que persegueix segons l'article 5 dels estatuts.  
Quart. L'expedient ha estat tramitat a través de la Secció de Fundacions de la Conselleria de Cultura, que és la competent per a resoldre l'expedient en virtut de les atribucions que té conferides pel Decret 35/94, de 21 de febrer, del Govern Valencià (DOGV número 2228, de 16 de març de 1994), d'acord amb la disposició transitòria quarta del Decret 60/95, de 18 d'abril, del Govern Valencià, de creació del Registre i Protectorat de Fundacions de la Comunitat Valenciana (DOGV número 2.501, de 5 maig de 1995).  
Vistes la Constitució, la Llei 30/94, de 24 de novembre, de Fundacions i d'Incentius Fiscals a la Participació Privada en Activitats d'Interès General i les restants disposicions d'aplicació general i pertinent, i fent ús de les facultats delegades per l'Ordre de 3 d'agost de 1993, de la Conselleria de Cultura (DOGV número 2101, de 13 de setembre de 1993), resolc:  
Primer  
Inscriure com a fundació la denominada Fundació Valencianíssim, Espai Valencià, amb domicili a València, c/ Comte de Montornés, 8.  
Segon  
Aprovar els estatuts pels quals s'ha de regir, elevats a escriptura pública davant el notari de València Sr. Mariano Arias Llamas, del 29 de juliol de 1994 i núm. 2.388 de protocol.  
Contra aquesta resolució, que posa fi a la via administrativa, es podrà interposar recurs contenciós administratiu davant la Sala Contenciosa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la notificació d'aquesta.  
Per a la interposició del recurs, serà requisit imprescindible que prèviament el recurrent comunique a aquest òrgan la interposició.  
Tot això de conformitat amb els articles 48, 109.c) i 110.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 37.1, 57.2.f) i 58 de la Llei de la Jurisdicció Contenciosa Administrativa (modificats per les disposicions addicionals deu i onze de la Llei 30/1992), sense perjudici que es puga exercitar qualsevol altre recurs que s'estime oportú.  
València, 13 de juliol de 1995.- El secretari general de la Conselleria de Cultura, Educació i Ciència: Carlos Alcalde Agesta.